Det første af fem lovlige gaderæs i Nørresundby blev kørt fredag aften.

Fredag aften dannede Kystvejen i Nørresundby rammen om det første af fem planlagte gaderæs. Det er fuldt lovligt - støttet af kommunen - og både kørere og publikum skal betale entre for at komme ind. TV2 Nord har tidligere fortalt om ulovligt streetrace i Nordjylland. Senest i et industrikvarter i Støvring. Hos Racedays ærgrer man sig over tendensen og håber, at et lovligt arrangement som her i Nørresundby kan være med til at dæmme op for det. - Vores mission med racedays er, at der kommer så mange lovlige steder rundt om i landet som muligt, siger Mads Mose Olesen, der er medieansvarlig for Racedays. Racerkørene kom fra fredag aften fra hele landet - blandt andre Jørgen Zobel, som kommer fra Roskilde. - Det er et rigtigt godt alternativ til ulovlig gaderæs. Når der er sådan nogle arrangementer her, bliver man bare nødt til at støtte om op om det, siger Jørgen Zobel. - Det er ikke idioti. Det er et opråb om, at man gerne vil køre noget ræs, og der ikke er muligheder nok til det. Har du selv kørt ulovligt? - Ja, det har jeg gjort. Men når der kommer sådan et alternativ her, stopper det helt naturligt, slutter Jørgen Zoben. Det er fjerde år i træk, at Racedays arrangerer løb i Nørresundby. Se fredagens indslag over artiklen og deltag i debatten, om hvorvidt myndighederne skal tillade gaderæs som dem, Racedays arrangerer.